... Փաստորեն թանկացումների խնդիրը մնում է անցող շաբաթվա առանցքային թեմաներից մեկը: Ինչպես արդեն հայտնի է, Հարկային օրենսգրքի փոփոխությունների արդյունքում տարեսկզբից մոտ 40 դրամով թանկացել են բենզինն ու մեքենաների լիցքավորման գազը, իսկ գյուղատնտեսության մեջ լայնորեն կիրառվող դիզելային վառելիքի գինը 390-ից հասել է 440 դրամի։ Բացի դրանից, 150 հազար դրամից ավելի աշխատավարձ ստացողները, այս ամսվանից մոտ 2 տոկոսով քիչ կվարձատրվեն՝ եկամտահարկի դրույքաչափերի բարձրացման պատճառով: Գնաճի թեմայով հունվարի 10-ի խորհրդակցությունում, որին հրավիրված էին Կառավարության տնտեսական բլոկի ներկայացուցիչները, նախագահ Սերժ Սարգսյանը հայտարարել էր. «Եթե իրոք որոշ ապրանքատեսակների թանկացումներն ունեն օբյեկտիվ պատճառներ, ապա պետք է մտածենք, թե ինչպես մեղմենք այդ հետեւանքները»։ Նախագահը Կառավարությանը հանձնարարել էր առաջարկել գնաճի հետեւանքների մեղմման տարբերակներ այն սոցիալապես կարեւոր ապրանքների համար, որոնք թանկացել են հարկային կամ այլ օրենսդրական փոփոխությունների հետեւանքով: Թանկացումների դեմ բողոքի առաջին ակցիան հունվարի 15-ին ձեռնարկել էին Երեւանի Մալաթիա-Սեբաստիա վարչական շրջանի մի քանի երթուղային գծերի վարորդներ՝ հայտարարելով, որ գործադուլը չեն դադարեցնի, մինչեւ մեքենաների լիցքավորման գազի խնդրին լուծում չտրվի: Վարորդների կարծիքով՝ թանկացումներն անօրինական են՝ պայմանավորված մենաշնորհային տնտեսության առկայության հանգամանքով: Գնաճի հետեւանքները մեղմելու նպատակ ուներ եկամտահարկի դրույքաչափերի փոփոխման մասին «Ծառուկյան» դաշինքի՝ խորհրդարան ներկայացրած նախագիծը, որը, սակայն, Ազգային ժողովի հունվարի 15-ի լիագումար նիստի օրակարգում ընդգրկելու առաջարկը ՀՀԿ խմբակցության քվեարկությամբ մերժվեց: Իսկ «Ելքը»՝ խորհրդարանական մյուս ընդդիմադիր ուժը, հունվարի 19-ին հրավիրել էր բողոքի երթ՝ ընդդեմ թանկացումների: «Եթե ՀՀ տասնյակ հազարավոր քաղաքացիներ մեր պահանջը պաշտպանեն, ես կարող եմ երաշխավորել, որ Հարկային օրենսգրքում փոփոխություններ տեղի կունենան»,- երթի նախօրեին կայացած մամուլի ասուլիսի ժամանակ հայտարարել է «Ելք» խմբակցության ղեկավար Նիկոլ Փաշինյանը։ Սոցցանցերում թերահավատորեն են գնահատում «Ելքի» ակցիան՝ հիշեցնելով, որ ժամանակին Փաշինյանը երթերն անվանում էր անիմաստ զբոսանք Երեւանում: Վերջինիս հավաստմամբ՝ ինքը մարդկանց երբեք «պարտության չի տանի»։ Ժամանակը ցույց կտա, թե ինչն ինչոց է: Ամեն դեպքում ակներեւ է, որ թանկացումների «խմորը» դեռ շատ ջուր է քաշելու: